section_heading: Vojna karijera
paragraph_text: Nakon izbijanja rata barun Burić je sa svojom pukovnijom sudjelovao u bitki kod Lobositza 1756., te 1757. godine u bitki kod Praga. Pojedini dijelovi njegove pukovnije su potom sudjelovali u bitki kod Welmina, u prepadu na Nollendorf i jurišu kod Gottleuba, te na kraju i u opsadi Schweidnitza. U pohodu 1758. godine "Druga banska krajiška pješačka pukovnija" se borila kod Dittersbacha, a sljedeće godine kod Meissena i Buchaua. Godine 1760. pukovnija baruna Burića se borila kod Strehlena i Torgaua, a sljedeće godine u Saskoj, gdje se istaknula prilikom povlačenja iz Plauena. Posljednje godine rata "Druga banska krajiška pješačka pukovnija" je bila djelomice stacionirana u Saskoj, a djelomice u Šleskoj i nije sudjelovala u većim akcijama.